**OBRAZLOŽENJE**

**Nacrta prijedloga odluke o zakupu javnih površina**

1. **UVOD**

Na snazi je Odluka o zakupu javnih površina te njene Izmjene i dopune koje je donijelo Gradsko vijeće *(„Glasnik Grada Zadra“, broj: 2/12, 4/14, 3/15 i 4/17- pročišćeni tekst).*

U cilju poboljšanja dodjele javnih površina u zakup, a sve zbog proteka vremena svrsishodno je pristupiti donošenju nove odluke, a gore navedenu Odluku staviti van snage.

**II. OBRAZLOŽENJE**

 Nacrt prijedloga odluke je podijeljen u trinaest cjelina, a odnose se na opće odredbe, uvjete i način za gospodarenje javnim površinama, postupak dodjele javnih površina, postupak javnog natječaja, postupak neposredne dodjele, rokovi za dodjelu u zakup, prava i obveze ugovornih strana, plaćanje zakupnine, prestanak zakupa, zone i visina zakupnine, održavanje javnih površina, nadzor i upravne mjere te prijelazne i završne odredbe.

 U drugoj cjelini Nacrta prijedloga odluke, propisano je za što se sve javne površine mogu dati u zakup, izgled i veličina naprava i objekata, te veličinu lokacije javnih površina i obveze zakupaca o ponašanju na javnoj površini. Zatim je određena površina koja se može dati u zakup.

 U trećoj cjelini propisuje se način, odnosno postupak dodjele javnih površina, tj. kada se provodi javni natječaj, a kada se može izvršiti neposredna dodjela javnih površina.

 U četvrtoj cjelini propisan je postupak provođenja javnog natječaja.

 U petoj cjelini propisan je postupak neposredne dodjele javnih površina.

 U šestoj cjelini propisani su rokovi dodjele javnih površina u zakup, tj. kada se javna površina daje u zakup na tri, dvije, jednu godinu, odnosno i manje od dvanaest mjeseci, a kada se daje samo za sezonske poslove.

 U sedmoj cjelini propisana su prava i obveze ugovornih stranaka, odnosno sadržaj ugovora.

 U osmoj cjelini propisan je način plaćanja zakupnine, jer zbog različitosti, pokazala se potreba o različitom plaćanju. Nadalje, vidljivo je kada zakupci moraju zakupninu platiti unaprijed i to za cijelo razdoblje trajanja zakupa, te u kojim slučajevima Gradonačelnik može osloboditi korisnika od plaćanja zakupnine.

 U devetoj cjelini je propisan postupak prestanka i otkaza ugovora o zakupu.

 U desetoj cjelini je propisano da će Gradonačelnik donijeti posebnu Odluku o utvrđivanju zona i visini zakupnine javnih površina.

 U jedanaestoj cjelini je propisana obveza zakupca o ponašanju i održavanju u svezi javnih površina.

 U dvanaestoj cjelini propisan je način na koji će se provoditi nadzor provedbe odluke, a koju provodi komunalni redar.

 U trinaestoj cjelini propisani su svi drugi slučajevi koji nisu navedeni u Nacrtu ove Odluke, te sukladno provedbi prostornog plana, mogućnost dodjele zamjenske lokacije.

**III. ZAKLJUČAK**

 S ciljem da se širi krug zainteresiranih osoba s područja Grada Zadra uključi u pripremu konačnog Nacrta odluke, svrsishodno je provesti savjetovanje sa zainteresiranom javnošću. Na taj se način želi upoznati javnost sa Nacrtom prijedloga odluke i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

 Slijedom svega navedenog predlaže se slijedeći prijedlog općeg akta.